Document ID: 32014R0624

REGOLAMENT TA' DELEGA TAL-KUMMISSJONI (UE) Nru 624/2014
tal-14 ta' Frar 2014
li jistabbilixxi deroga mir-Regolament (UE) Nru 1290/2013 tal-Parlament Ewropew u tal-Kunsill li jistabbilixxi r-regoli għal parteċipazzjoni u disseminazzjoni f'“Orizzont 2020 - il-Programm Qafas għar-Riċerka u l-Innovazzjoni (2014-2020)” fir-rigward tal-Impriża Konġunta Clean Sky 2
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1290/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi r-regoli għal parteċipazzjoni u disseminazzjoni f'“Orizzont 2020 - il-Programm Qafas għar-Riċerka u l-Innovazzjoni (2014-2020)” u li jħassar ir-Regolament (KE) Nru 1906/2006 (1), u b'mod partikolari l-Artikolu 1(3)(a) tiegħu,
Billi:
(1)
Ir-Regolament (UE) Nru 1291/2013 tal-Parlament Ewropew u tal-Kunsill (2) jistabbilixxi l-Programm Qafas għar-Riċerka u l-Innovazzjoni (2014-2020) (Orizzont 2020) u jistipula l-involviment tal-Unjoni fi sħubiji pubbliċi u privati, inklużi f'impriżi konġunti, f'oqsma ewlenin fejn ir-riċerka u l-innovazzjoni jistgħu jikkontribwixxu għall-miri kompetittivi usa' tal-Unjoni u jgħinu jittrattaw l-isfidi soċjetali.
(2)
Il-parteċipazzjoni f'azzjonijiet indiretti skont Orizzont 2020 għandha tkun konformi mar-Regolament (UE) Nru 1290/2013. Madankollu, sabiex jitqiesu l-ħtiġijiet operattivi speċifiċi tal-impriżi konġunti stabbiliti skont l-Artikolu 187 tat-Trattat fil-qasam tal-ajrunawtika, is-setgħa li tadotta atti skont l-Artikolu 290 tat-Trattat ġiet delegata lill-Kummissjoni għat-tul kollu ta' Orizzont 2020, bil-għan li tippermetti li l-korpi ta' finanzjament stabbiliti skont l-Artikolu 187 tat-Trattat fil-qasam tal-ajrunawtika jnaqqsu l-għadd minimu ta' parteċipanti.
(3)
L-Impriża Konġunta Clean Sky 2 twaqqfet bir-[Regolament tal-Kunsill (UE) Nru 558/2014 (3) fil-qasam tal-ajrunawtika għal perjodu sal-31 ta' Diċembru 2024. L-għan tagħha huwa li ttejjeb l-impatt ambjentali tat-teknoloġiji ajrunawtiċi Ewropej u tassigura l-kompetittività internazzjonali futura tal-industrija ajrunawtika Ewropea.
(4)
Ġew identifikati ħtiġijiet operattivi speċifiċi rigward ir-regoli għall-parteċipazzjoni f'Orizzont 2020, u b'mod partikolari l-għadd minimu ta' parteċipanti. Is-sejħiet għall-proposti mnedija mill-Impriża Konġunta huma speċifiċi u mmirati ħafna, biex joħolqu soluzzjonijiet innovattivi li jridu jiġu ffukati fuq proġetti ta' dimostrazzjoni finali. Barra minn hekk, il-fatt li entitajiet individwali tħallew iwieġbu għal sejħa għall-proposti tal-Impriża Konġunta Clean Sky kien effettiv ħafna biex jattira l-parteċipazzjoni ta' intrapriżi żgħar u medji (SMEs) kif ukoll ta' organizazzjonijiet tar-riċerka u universitajiet.
(5)
Sabiex jitkompla l-appoġġ għal parteċipazzjoni wiesa' ta' SMEs kif ukoll ta' organizzazzjonijiet tar-riċerka u universitajiet, huwa xieraq li tiġi provduta deroga mill-għadd minimu ta' parteċipanti stabbilit fl-Artikolu 9(1) tar-Regolament (UE) Nru 1290/2013 sabiex entitajiet individwali jitħallew iwieġbu għal sejħa għall-proposti mnedija mill-Impriża Konġunta Clean Sky 2,
ADOTTAT DAN IR-REGOLAMENT:
Artikolu 1
B'deroga mill-Artikolu 9(1) tar-Regolament (UE) Nru 1290/2013, fir-rigward ta' sejħiet għall-proposti maħruġa mill-Impriża Konġunta Clean Sky 2, il-kundizzjoni minima għandha tkun il-parteċipazzjoni ta' entità legali waħda stabbilita fi Stat Membru jew f'pajjiż assoċjat.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-14 ta' Frar 2014.

Labels: 7
1
15
20